Luka Nurmi

Luka Nurmi (s. 26. huhtikuuta 2004 Tampere) on suomalainen kilpa-autoilija, joka on voittanut GT-autojen Ferrari Challenge EM-sarjan pronssimitalin, maailmanmestaruuden ja Porsche Sprint Challenge NEZ -ratasarjan mestaruuden. Kummankin sarjan mestaruuden hän voitti sarjan nuorimpana kilpailijana. Lisäksi hän on saavuttanut mitalisijoituksia niin Kartingin SM- kuin muissa kansainvälisissä sarjoissa sekä kaksi kertaa voittanut Suomen suosituimman ratasarjan eli Legends-luokan mestaruuden myöskin sen historian nuorimpana voittajana.

Autourheilu-ura 
Luka Nurmi on edennyt kartingista GT-autojen kansainväliseen kärkivauhtiin.

Karting-vuodet 2009–2018 
Luka Nurmen määrätietoinen työ kartingin junioriluokissa kantoi hedelmää, kun hän vuonna 2016 voitti kartingin Rotax MAX Finlandin hopeamitalin, BNL-sarjan pronssimitalin ja Rotax MAX Challenge MM-finaalien pronssimitalin.

Vuonna 2017 hän nappasi kartingin SM-sarjan OKj-luokan hopeamitalin ja vuoden Suomen tulokaskuljettaja -palkinnon. Vuonna 2018 hän saavutti pronssia kartingin SM-sarjan OK-luokassa ennen kuin teki päätöksen siirtyä nopeampiin kilpa-autoihin.

RX Academy vuonna 2019 
Jussi ja Kalle Pinomäen (SET Promotion) pyörittämä RX Academy käytti Renault Clio RS -autoja Pohjoismaissa ja Baltiassa. Academy sisälsi ajamisen lisäksi fysiikka-, mentaali- ja mediavalmennusta. Sarjan viidenteen sijaan päättynyt kilpailukausi oli erittäin opettavainen kaikilla noilla sektoreilla ja antoi varmasti hyvän pohjan monipuoliselle autourheilu-uralle.

Porsche Sprint Challenge NEZ vuonna 2019 ja 2020 
Kauhajokelainen Relaa Racing valitsi Luka Nurmen juniorikuljettajakseen kausille 2019 ja 2020. Nuorukainen kiitti tiimipäällikkö Raimo Niemen antamasta luottamuksesta ja ensimmäisenä GT-vuotenaan nappasi sarjan pronssimitalin, jonka sitten seuraavana vuonna kirkasti mestaruudeksi. Tälläkin hetkellä Luka Nurmi on nuorin Porsche Sprint Challenge NEZ -kilpasarjan voittanut kuljettaja.

Legends ratasarja vuosina 2020 ja 2021 
GT-autojen kilpailutoiminnan ylläpitämiseksi sekä monipuolisen moottoriurheilu-uran kehittämiseksi Luka Nurmi menestyksekkäästi kilpaili Suomen suosituimmaksi ratasarjaksi nouseessa Legendsissä, jossa hän vuonna 2020 voitti Semi-PRO luokan mestaruuden ja vuonna 2021 PRO-luokan eli yleiskilpailun mestaruuden. Molemmissa luokissa hän pokkasi tittelit sarjan historian nuorimpana kuljettajana.

Ferrari Challenge Europe ratasarja 2021 
Marraskuussa 2020 Luka Nurmi testasi niin Pohjois-Saksan Oscherslebenin radalla Porsche Carrera Cup Deutchlandin Porschea, Italian Cremonan radalla AF Corsen Ferrari Challenge 488 EVO -autoa sekä ajoi myös uransa ensimmäisen ison kansainvälisen GT-kilpailun Ranskan Paul Ricardin radalla saksalaisen Leipert Motorsportin Lamborghini Huracan Super Trofeo EVO autolla.

Lopulta neuvottelut kilpailukauden Ferrari Challenge EM-sarjan sekä MM-kilpailusta päätyivät sopimukseen Formula Racing kanssa. Tanskalainen tiimi nautti Ferrarin GT-autojen tehdastallin AF Corsen varikko- ja huoltopalveluista ja se ajatti suomalaista sarjan seitsemässä osakilpailuviikonlopussa, joista viimeinen sisälsi MM-finaalin. 

Puoli vuotta kestäneen kilpailukauden aikana hän voitti yhteensä neljä EM-osakilpailua sekä MM-finaalin. Luka Nurmi voitti EM-osakilpailun ja MM-finaalin sarjan historian nuorimpana kuljettajana. Lisäksi hän ajoi niin Monzan kuin Mugellon osakilpailujen aika-ajoissa uuden Ferrari Challenge -luokan rataennätyksen ko. radoille.

Uran kohokohdat 
 2021: Ferrari Challenge: maailmanmestaruus
 2021: Ferrari Challenge: EM-sarjan pronssi
 2021: Legends PRO luokan mestaruus
 2020: Porsche Sprint Challenge NEZ: mestaruus
 2020: Legends Semi-PRO luokan mestaruus
 2019: Porsche Sprint Challenge NEZ: pronssi
 2019: RalliCross RX-Academy: viides
 2018: Kartingin SM-sarja, OK: pronssi
 2017: Vuoden tulokaskuljettaja
 2017: Kartingin SM-sarja, OKj: hopeaa
 2016: Rotax MAX Challenge MM-finaalit: pronssi
 2016: Kartingin BNL-sarja, Rotax: pronssi
 2016: Kartingin Rotax MAX Challenge Finland: hopea

Aiheesta muualla 
 Luka Nurmen kotisivut

Suomalaiset rata-autoilijat
Vuonna 2004 syntyneet
Elävät henkilöt